SL Uradni list Evropske unije C 243/11

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2007/C 243/05)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„CHAMOMILLA BOHEMICA“

ES št.: CZ/PDO/005/0411/28.10.2004

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Úřad průmyslového vlastnictví Naslov: Antonína Čermáka 2a CZ-160 68 Praha 6 Tel.: (420) 220 383 111 Telefaks: (420) 224 324 718 E-naslov: posta@upv.cz

2. Vlagatelj:

Naziv: LEROS, s.r.o., zastupující skupinu producentů Naslov: U Národní galerie 470 CZ-150 00 Praha 5-Zbraslav Tel.: (420) 257 898 111 Telefaks: (420) 257 921 328 E-naslov: leros@leros.cz Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.8: Ostali proizvodi Priloge I

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Naziv: „Chamomilla Bohemica“

Označba Chamomilla Bohemica je tradicionalni naziv za cvet prave kamilice z območja Češke.

4.2 Opis: Sušeni cvet prave kamilice (flos Chamomilla vulgaris) – Matricariae flos, Matricaria recutita (L.) RAUSCHERT, Chamomilla recutita (L.) RAUSCHERT.

Chamomilla Bohemica se odlikuje z vsebnostjo do 1 % eteričnega olja; njegova glavna učinkovina je hamazulen, katerega vsebnost v drogi znaša povprečno 0,06-0,07 %. S temi značilnostmi Chamomilla Bohemica prekaša droge iz drugih geografskih območij in presega zahteve glede kakovosti, postavljene za cvet prave kamilice v Češki farmakopeji 1997 in Češki farmakopeji 2002. V skladu z Dodatkom 2004 Češke farmakopeje 2002 vsebuje „najmanj 4 ml modro obarvanega eteričnega olja v kilogramu sušene droge ter skupno najmanj 0,25 % apigenin-7-glukozida, preračunano za posušeno drogo. Glavne sestavine eteričnega olja so seskviterpeni (približno 50 % eteričnega olja, (-)-a-bisabolol, bisabolol oksid A, B, (-)-bisabolon oksid A). Še ena od sestavin eteričnega olja je hamazulen (minimalna vsebnost je 0,035 %). Poleg eteričnega olja droga vsebuje kumarine (umbeliferon, herniarin), flavonoide (apigenin-7-glukozid in njegove derivate, luteolin kvercetin, izorhamnetin) v minimalni količini 0,01 % in pa azulene z minimalno vsebnostjo 0,02 %. Flavonoidi imajo spazmolitične učinke in so v drogi zastopani z 0,015 %. Spiroetri imajo bakteriostatične in fungicidne učinke, njihova vsebnost pa je 0,03 %.“ Ne sme vsebovati eteričnega olja, ki pri tankoslojni hromatografiji pokaže rjavo barvo, vsebnost hamazulena pa mora v povprečju znašati 0,06–0,07 %. Na trgu se pojavlja v obliki čaja v filter vrečkah in v razsuti obliki v 50-gramski oz. veleprodajni 14-kg embalaži.

4.3 Geografsko območje: Češka, to pomeni regije Praga, Srednja Češka, Južna Češka, Plzenska, Karlovarska, Ustiška, Libereška, Kralovohradska in Pardubiška regija v celoti, v regiji Vysočina okraji Havlíčkův Brod, Jihlava in Pelhřimov, v skladu z ustavnim zakonom št. 347/1997 Sb., o nastanku višjih ozemeljskih samoupravnih enot in o spremembi ustavnega zakona Češkega narodnega sveta št. 1/1993 Sb., ustava Češke republike, v veljavni obliki.

Območja za gojenje kamilice Chamomilla Bohemica so na ozemlju Češke omejena z naslednjimi zemeljskimi in klimatskimi pogoji: prsti so glinasto peščene (glede na klasifikacijo so prsti črne, rjave in ilimerizirane prsti), pH faktor znaša 7,3 do 8,1. Klimatski pogoji – povprečna količina letnih padavin 500-700 mm/m2, nadmorska višina 230-480 m.

4.4 Dokazilo o poreklu: Predelovalci imajo register dobaviteljev, ki so nadzirani tekom pridobivanja cvetov kamilic, in to med posameznimi postopki: setev, obdobje vegetacije, nabiranje, sušenje, skladiščenje, predelava. Prav tako se vodijo registri odjemalcev končnega proizvoda.

Nadzor upoštevanja specifikacije izvaja krajevno pristojni inšpektorat Državne kmetijske in živilske inšpekcije.

4.5 Metoda pridobivanja: Kamilica je zelo prilagodljiva poljščina, vendar pa se vsebovane snovi močno odzivajo na okoljske razmere pod vplivom specifičnih dejavnikov, med katerimi so:

Priprava za setev – kamilica ni zahtevna glede predposevka; srednje oranje; polje branati v ravnino; zahteva zemljišče brez plevela.

Setev – uporaba natančnih sejalnih strojev, po setvi zemljišče povaljati, posevek 20 g na 1 ar.

Obdobje vegetacije – v poteku vegetacije dognojevati s kompleksnimi umetnimi gnojili (npr. NPK ali Cererit).

Nabiranje in predelava po nabiranju – cvetovi se nabirajo takoj po razcvetu, ročno ali s posebnimi samohodnimi stroji Neset in Unag, za sušenje je priporočena temperatura do 40 oC, naprej se predelujejo na linijah sistema za ločevanje in sortiranje cvetov.

V zgoraj navedenem je nujno upoštevati opredeljeno gojitveno območje zaradi zagotavljanja specifičnih lastnosti surovine, ki so navedene v točki 4.2.

Skladiščenje, pakiranje – v suhih, temnih in dobro prezračevanih skladiščih, proizvedena kamilica se embalira v papirnate vrečke enotne mase in je označena z etiketo; za te dejavnosti, vključno s pakiranjem za končnega uporabnika, ni nujno potrebno, da bi potekale na omejenem področju, vendar pa se morajo upoštevati veljavni standardi in uredbe.

4.6 Povezava: Na Češkem se je kamilica izjemne kakovosti gojila že prej, vendar pa se je zlasti v petdesetih letih prejšnjega stoletja zaradi velikega porasta povpraševanja iz tujine, kadar je bilo potrebno to poljščino razločiti od ostale proizvodnje kamilice, uveljavil naziv Chamomilla Bohemica. Ta je postal simbol proizvodnje kamilice z značilnimi lastnostmi (točka 4.2), ki so zagotovljene s specifičnimi naravnimi pogoji. Ta edinstvenost je posledica kombinacije dejavnikov, ki obstajajo na območjih gojenja, kot so podnebje, prst in načini nabiranja (povprečna količina padavin: 500-700 mm/m2, pH prsti: 7,3-8,1, tip prsti: glinasto peščena). Na kakovost pridelka vplivata predvsem primerna izbira tipa prsti in količina padavin. Tudi nadmorska višina in trajanje sončnega obsevanja izrazito vplivata na vsebnost eteričnega olja in hamazulena. Zaradi svoje kakovosti je kamilica Chamomilla Bohemica požela uspeh na raznih velesejmih in razstavah, kot npr. SALIMA in Země živitelka, kjer je svoj čas dobila oceno „Kakovosten izdelek“. Razviti so bili posebni nabiralni stroji znamk Neset in Unag, ki pri nabiranju ne poškodujejo ostalih delov rastline.

V Češki republiki je označba porekla CHAMOMILLA BOHEMICA od 21. januarja 1975 registrirana pod št. 84, prav tako ji je bila zaščita zagotovljena v okviru dvostranske pogodbe s Portugalsko.

4.7 Nadzorni organ:

Naziv: Státní zemědělská a potravinářská inspekce — inspektorát v Praze Naslov: Za opravnou 4 CZ-150 00 Praha 5 Tel.: (420) 257 199 511 Telefaks: (420) 257 199 529 E-naslov: praha@szpi.gov.cz

in drugi krajevno pristojni inšpektorati glede na območje proizvodnje in predelave.

4.8 Označevanje: Označba CHAMOMILLA BOHEMICA mora biti navedena s poudarjeno pisavo na sprednji strani embalaže (z velikimi črkami).

(1) UL L 93, 31.3.2006, str. 12.